**ΣΥΛΛΟΓΟΣ ΚΑΤΟΙΚΩΝ ΗΛΙΑΚΟΥ ΧΩΡΙΟΥ**

Γραφεία πλατεία Γκαίτε Ηλιακού Χωριού Πεύκης 15121

Αρ. πρωτ. 94 31/3/2021

**Προς : ΟΑΕΔ Διοίκηση & Αρμόδια τεχνική Δ/νση.**

**ΕΥΔΑΠ Γενική Δ/νση Έργων Αποχέτευσης**

**ΔΗΜΟ ΛΥΚΟΒΡΥΣΗΣ ΠΕΥΚΗΣ Δημοτικό Συμβούλιο.**

**Κοινοποίηση: Τοπικό έντυπο και ηλεκτρονικό τύπο.**

**ΑΓΩΓΟΙ ΑΚΑΘΑΡΤΩΝ ΗΛΙΑΚΟΥ ΧΩΡΙΟΥ**

**Να γίνει σωστό έργο, να γλιτώσουμε μια για πάντα από τα βοθρολύματα.**

**Να καλύψει ο ΟΑΕΔ το 100% της δαπάνης όλου του αναγκαίου έργου.**

**Κυρίες και κύριοι**

Πληροφορηθήκαμε για το σχέδιο προγραμματικής σύμβασης μεταξύ ΟΑΕΔ – ΕΥΔΑΠ - ΔΗΜΟΥ ΛΥΚΟΒΡΥΣΗΣ ΠΕΥΚΗΣ με σκοπό το έργο συμπλήρωσης των αγωγών ακαθάρτων στον οικισμό μας.

Θεωρούμε απαραίτητο το έργο συμπλήρωσης των αγωγών ακαθάρτων και των διακλαδώσεων. Θέλουμε να γλυτώσουμε μια και καλή από τα πολύ συχνά εμφράγματα στο δίκτυο, να γλυτώσουμε από τα βοθρολύματα.

**Διεκδικούμε να έχουμε ενημέρωση.** Για το σχέδιο της σύμβασης, τα βασικά τεχνικά και τα οικονομικά ζητήματα.

**Για τα βασικά τεχνικά ζητήματα :**

Να συμπληρωθούν οι αγωγοί ακαθάρτων και οι διακλαδώσεις ακινήτων που έχουν καταγραφεί ως παραλήψεις στο 393639 - 30/11/2011 έγγραφο της ΕΥΔΑΠ προς τον ΟΕΚ.

**Διεκδικούμε:**

1) Να κατασκευαστεί - συμπληρωθεί το δίκτυο αγωγών όπου αυτό λείπει, σε όλες τις γειτονιές του οικισμού μας*.*

2) Κάθε πολυκατοικία ξεχωριστά να αποκτήσει την δική της αυτοτελή σύνδεση με το δίκτυο αγωγών της γειτονιάς.

3) Κάθε μεζονέτα ξεχωριστά αποκτά δική της αυτοτελή σύνδεση με το δίκτυο αγωγών της γειτονιάς της .

**Για τα οικονομικά ζητήματα :**

Διεκδικούμε: Να φύγει κάθε αναφορά στο σχέδιο σύμβασης που οδηγεί στο να επιβαρυνθούμε εμείς, με δαπάνες για ζητήματα αποκλειστικής ευθύνης του ΟΕΚ.

Η ευθύνη όλων των δαπανών για τις κατασκευαστικές - επισκευαστικές παρεμβάσεις για να διορθωθούν σοβαρές ελλείψεις και κακοτεχνίες στο δίκτυο ακαθάρτων ανήκει στον πρώην ΟΕΚ, & σήμερα στον διάδοχο του ΟΑΕΔ**.** Όπως τα περιγράφει και ο νόμος 1068 /1980 στο άρθρο 11 *(Έλεγχος – υποδείξεις – κυρώσεις).*

**Από τα διαθέσιμα στοιχεία προκύπτει,** **ότι τότε η εγκεκριμένη μελέτη του έργου, είχε εκπονηθεί από τον ΟΕΚ και είχε εγκριθεί από την ΕΥΔΑΠ *(υπ. αριθμό 128253/2.10.85 έγγραφο της Δ/νσης Μελετών),*** **δεν εφαρμόστηκε από τον ΟΕΚ.**

**Συγκεκριμένα** :

1ον Από τα 2.215 μ. αγωγών ακαθάρτων δεν κατασκευάστηκαν περί τα 992 μ. αγωγών. Δηλαδή ποσοστό 45% του συνολικά προβλεπόμενου δικτύου.

2ον Επιπρόσθετα δεν κατασκευάστηκαν οι προβλεπόμενες στις μελέτες 95 εξωτερικές διακλαδώσεις των ακινήτων.

Αντί των παραπάνω, χωρίς να τηρηθεί η εγκεκριμένη μελέτη της ΕΥΔΑΠ – μέσω αγωγών μικρής διαμέτρου διασυνδέθηκαν ομάδες ακινήτων *(εκτός των εγκεκριμένων προδιαγραφών ΕΥΔΑΠ)*σε θέσεις που αυθαίρετα επιλέχθηκαν.

**Τα παραπάνω στοιχεία ευτυχώς έχουν καταγραφεί από την ΕΥΔΑΠ**.

Τα ίδια δείχνει το 2009 και η αποτύπωση του δικτύου ακαθάρτων που για λογαριασμό του ΟΕΚ έγινε από την εταιρεία «Ολυμπιακό Χωριό 2004».

Κατά την εκτέλεση του αρχικού έργου οι κκ του ΟΕΚ αγνόησαν μεγάλο μέρος της εγκεκριμένης μελέτης. Με αποτέλεσμα σοβαρές κατασκευαστικές αυθαιρεσίες και παραλήψεις στο δευτερεύον δίκτυο των αγωγών.

Μεγάλες επίσης αυθαιρεσίες και παραλήψεις στην κατασκευή των εξωτερικών διακλαδώσεων των ακινήτων, *(τριτεύων δίκτυο).*

**Κυρίες και κύριοι**

Στο σχέδιο προγραμματικής σύμβασης, στην 3η σελίδα στην 1η παρ. αναφέρει ότι: «το κατασκευασθέν δίκτυο είναι σε λειτουργία» !! . Διαφωνούμε.

**Η πραγματικότητα που ζούμε στον οικισμό, δυστυχώς είναι εντελώς διαφορετική.**

**Το δίκτυο ακαθάρτων εδώ και πάρα πολλά χρόνια εμφανίζει πάρα πολύ συχνά σοβαρά εμφράγματα. Κάθε λίγο και λιγάκι κάνουν την εμφάνισή τους τα βοθρολύματα, στις ισόγειες κατοικίες, στην ¨κάτω¨ πλατεία και στα καταστήματα του οικισμού.**

Συχνότατο παράδειγμα η ¨κάτω¨ πλατεία, δηλαδή το κεντρικότερο σημείο του οικισμού μας.

Τα εμφράγματα απανωτά *(τελευταία έγιναν δύο μέσα σε 7 μέρες).* Από το φρεάτιο βγήκαν ορμητικά τα βοθρολύματα στην πλατεία και επικάθησαν όπου βρήκαν.

Από το 1ο έμφραγμα έχει περάσει πάνω από μήνας. Και εμείς παραμένουμε ακόμα όμηροι στις ανθυγιεινές βρωμιές, στα βοθρολύματα.

**Διεκδικούμε:**

**▪ Ενημέρωση για όλα όσα αφορούν το σχέδιο σύμβασης και το προς εκτέλεση έργο.**

**▪ Σωστό έργο για να σταματήσει η ανθυγιεινή ταλαιπωρία μας από τα εμφράγματα και τα βοθρολύματα.**

Επισυνάπτουμε:

1. Αντίγραφο της 393639-30/11/2011 επιστολής της ΕΥΔΑΠ προς ΟΕΚ.
2. Φωτογραφία με θέμα τα όσα συχνά συμβαίνουν στον οικισμό μας.

**Ομόφωνα το διοικητικό συμβούλιο του Συλλόγου μας**

Ο Πρόεδρος

Γιάννης Σταυρόπουλος